El Trueta desmenteix les dades fetes públiques pels sindicats que denunciaven que el temps mitjà d'espera de la "majoria" dels pacients a urgències entre l'1 i el 15 de gener ha superat les 6 hores. En un comunicat, l'hospital admet que durant la primera quinzena de l'any han atès 530 urgències més per ressalta que la mitjana de temps per ser atès són 55 minuts i 22 segons. L'estada mitjana al servei (que és des del moment de rebre atenció fins a l'alta) són 4 hores i 16 minuts i els pacients que finalment han hagut d'ingressar han trigat 5 hores i 24 minuts. Segons les dades de l'hospital, l'any passat durant la mateixa quinzena els pacients van esperar el doble, 10 hores i 42 minuts per fer l'ingrés hospitalari. "Tot i que s'ha atès un 18% més de pacients, l'espera i l'assistència ha estat molt més breu", ressalten al comunicat.  La direcció exposa que, per fer front a l'increment de l'activitat durant l'epidèmia de grip, han contractat reforços tant en metges com infermers. Així, hi ha un metge més al servei d'Urgències pel torn de nit; han reforçat la guàrdia de medicina interna amb un professional més durant 12 hores en caps de setmana i festius; hi ha un facultatiu més la guàrdia de medicina intensiva i han posat en marxa la guàrdia localitzada de pneumòleg. Pel que fa als professionals d'infermeria, hi ha un infermer més per torn a urgències, cosa que suposa un total de sis professionals.  Finalment, el Trueta tanca el comunicat agraint la tasca que duen a terme els professionals de l'hospital i de l'atenció primària, especialment en el moment més àlgid de l'epidèmia de grip, quan han de fer "un sobreesforç" per poder atendre l'increment de l'assistència habitual.

Summary: El Trueta desmenteix els sindicats i assegura que el temps mig d'espera a urgències són 55 minuts


El secretari general del PPC, Daniel Serrano, ha demanat al president de la Generalitat, Quim Torra, que demani ajuda per gestionar la situació provocada pel coronavirus a Catalunya ja que "aquesta batalla no la guanyarà sol". "Gestioni i oblidi's de l'estelada perquè no salvarà ni una sola vida amb ella", li ha etzibat durant el debat que Torra ha mantingut aquest dimecres per videoconferència amb els grups parlamentaris. Serrano ha reclamat al Govern "que no s'equivoqui d'enemic" i que demani ajuda "vingui d'on vingui", també de la Unitat Militar d'Emergències (UME), ja que el virus "no respecta banderes, territoris ni competències". És per això que ha criticat l'"absoluta supèrbia" del conseller d'Interior, Miquel Buch, que va rebutjar la intervenció de la UME a Catalunya, i alhora que la consellera de Salut, Alba Vergés, "no contribueix a aclarir les xifres reals d'infectats pel covid-19". Així, ha retret al Govern falta de claredat assenyalant que "s'ha passat de negar i obviar el que venia a demanar el confinament de tota Catalunya", la qual cosa ha generat "desesperació", ha dit.  També ha retret als partits que donen suport al Govern –ERC i JxCat– que no votin a favor de la pròrroga de l'estat d'alarma al ple del Congrés d'aquest mateix dimecres a la vegada que reclamen un confinament més estricte de la població i els ha acusat de falta de "lleialtat" amb el govern espanyol. Així mateix, ha preguntat què vol dir la Generalitat quan parla de tancament total, perquè "el que proposa s'assembla més a l'estat d'excepció o de setge".

Summary: El PPC, a Torra: "Gestioni i oblidi's de l'estelada perquè no salvarà ni una sola vida amb ella"


“Aparentment ha existit un desistiment de les funcions que té atribuïdes aquest govern” ACN Madrid.-El govern espanyol ha demanat aquest dilluns per carta al govern de la Generalitat que expliqui la suposada manca de resposta dels Mossos d’Esquadra davant les actuacions d’aquest cap de setmana dels CDR, que han tallat diverses vies i han aixecat peatges. És la primera de les “mesures de reacció” que ha promès la vicepresidenta del govern espanyol, Carmen Calvo, i que Pedro Sánchez podria desplegar el pròxim dimecres al ple monogràfic sobre Catalunya al Congrés dels Diputats. En total, són tres cartes que la vicepresidenta Calvo, el ministre de l’Interior, Fernando Grande-Marlaska i el de Foment, José Luis Ábalos, han enviat als seus homòlegs Pere Aragonès, Miquel Buch i Damià Calvet. L’executiu espanyol s’interessa pels motius pels que els Mossos no van actuar per impedir que s’aixequessin els peatges i per garantir la llibertat de moviment. “Aparentment ha existit un desistiment de les funcions que té atribuïdes aquest govern amb conseqüències tan de caràcter econòmic i social com per a la seguretat pública”, diu la missiva enviada a Aragonès.

Summary: El govern espanyol exigeix per carta al Govern explicacions per la manca de resposta dels Mossos als CDR


Els Agents Rurals han identificat el presumpte autor d'un incendi forestal intencionat que va tenir lloc a Santa Coloma de Gramenet el 29 de juny. El foc va cremar 1.400 m2 dins l'Espai Protegit de la Serralada de Marina, al Bosc Llarg del municipi, i tenia un potencial de fins a 500 hectàrees. Agents de l'Àrea Bàsica del Barcelonès van obrir una investigació policial per determinar-ne les causes i identificar el presumpte autor. Com a resultat d'aquesta, els Agents Rurals han identificat la persona que hauria calat foc de forma intencionada i ha posat els fets en coneixement del jutjat de Santa Coloma, que s'ha fet càrrec de les diligències judicials i l'ha citat a declarar com a investigat.

Summary: Identifiquen l'autor d'un incendi forestal que va cremar 1.400 m2 a Santa Coloma de Gramenet al juny


Societat Civil Catalana (SCC) considera que la decisió d'aplicar l'article 155 a Catalunya, per part del Govern de l'Estat amb el suport del PSOE i Ciutadans és "positiva". A través d'un comunicat, l'entitat ha reclamat que s'apliquin "com més aviat millor les mesures per tornar a la normalitat institucional i democràtica a Catalunya" i ha dit que "està d'acord amb la convocatòria d'eleccions autonòmiques d'aquí a sis mesos". A més, l'entitat també ha donat "suport a la decisió de no suspendre l'autonomia" perquè, segons SCC, "són els representants de l'Executiu català i els ciutadans no es mereixen pagar les conseqüències de la forma il·legal d'actuar d'aquest equip de govern". En aquest sentit, ha defensat "l'aplicació de l'article 155 de la Constitució garanteix l'autogovern de Catalunya i fa una crida a la convivència i la concòrdia". L'entitat ha assegurat que "la Generalitat ha perdut el nord" i ha afirmat que "el millor que pot succeir en aquest moment és que s'obri una nova etapa a Catalunya en la qual predomini el seny i en la qual es pugui dialogar i negociar respectant la Constitució i tots els principis democràtics". En relació a la resposta de Puigdemont, Societat Civil Catalana ha lamentat que "el líder de l'Executiu català estigui disposat a seguir actuant de forma il·legal i unilateral" i li ha exigit que "deixi de parlar en nom de tots els catalans, tenint en compte que ni tan sols representa la majoria d'ells". A més, l'associació ha explicat que "continuarà treballant per fomentar la convivència i la concòrdia" i no ha descartat "impulsar mesures a curt termini per tornar a deixar clar que la majoria dels catalans estan a favor de la permanència de Catalunya a Espanya".

Summary: SCC reclama que s'apliquin "el més aviat possible les mesures per tornar a la normalitat institucional"


L'Ajuntament de Girona ha anunciat l'ampliació del cicle de Notes al Parc d'aquest any amb 14 concerts gratuïts que es faran a la plaça de les Botxes de la Devesa. El regidor de Cultura, Carles Ribas, ha destacat que aquest any apostaran pels "grups de quilòmetre zero". El regidor també ha avançat que han hagut d'adaptar el cicle a les normatives sanitàries i per això han optat per concentrar tota la programació a la Devesa. Tot i que els concerts seran gratuïts caldrà reservar una entrada a través del web municipal o de forma presencial a l'Auditori i al Teatre Municipal. Per altra banda, amb l'entrada en fase 3 l'Ajuntament preveu reobrir els espais cívics a partir del dilluns vinent i reprendre les activitats habituals.

Summary: Girona amplia el Notes al Parc d'aquest estiu amb 14 concerts gratuïts a la Devesa


Els Mossos d'Esquadra han identificat un jove per fer una pintada durant la concentració a la presó del Puig de les Basses de Figueres. El manifestant hauria pintat amb un esprai en un dels murs del centre penitenciari un escrit on s'hi pot llegir 'Dolors i Carme llibertat' acompanyat d'una estelada. La identificació s'ha produït al final de la protesta, convocada per les entitats sobiranistes per reclamar l'alliberament dels "presos polítics", i ha generat el rebuig d'alguns dels assistents que han criticat l'actuació de la policia.

Summary: Els Mossos d'Esquadra identifiquen un jove per fer un pintada durant la concentració al Puig de les Basses


La direcció de l'escorxador avícola Sada de Lleida, propietat del grup holandès d'inversions SHV, va anunciar aquest dilluns al comitè d'empresa el tancament de la planta i la presentació d'un expedient de regulació d'ocupació (ERO) d'extinció per a la totalitat dels 260 treballadors que integren la plantilla. Segons els representants dels treballadors, la firma al·lega pèrdues durant els darrers anys a l'escorxador mentre des del comitè d'empresa les atribueixen a la gestió de la direcció i a la voluntat de poder vendre les instal·lacions sense treballadors. El comitè ha convocat per a aquest dimarts assemblees per informar els treballadors de l'anunci i consensuar un calendari de mobilitzacions i l'inici de negociacions per tal d'evitar els acomiadaments i el tancament. El responsable d'UGT-FICA a Lleida, Xavier Perelló, s'ha mostrat sorprès per l'anunci de la direcció i ha exposat que no es creu les pèrdues que al·lega l'empresa, d'uns 600.000 euros anuals. Perelló considera que la voluntat d'SHV, amb la presentació de l'ERO d'extinció de la totalitat de la plantilla, és poder vendre les instal·lacions de Lleida sense treballadors.         SHV ha invertit els darrers anys uns 12 milions d'euros en la sala d'especejament d'aus de Sada a Lleida. Tot i això, a finals de l'any passat va decidir tancar l'escorxador i traslladar-lo a València, segons ha explicat Perelló. Finalment, el grup holandès ha acabat optant pel tancament de la planta de la capital de Segrià, situada al polígon industrial el Segre.  El president del comitè d'empresa, Juan Noguero, de CCOO, ha valorat molt negativament la decisió de l'empresa "perquè afecta 260 famílies de forma directa i moltes altres, indirectament". Noguero atribueix les pèrdues a la gestió de la direcció perquè "fa un parell d'anys havíem de ser el puntal del grup Sada a Espanya, amb tota la inversió que han fet" i, ara, "de cop i volta s'han deixat perdre clients, ha traslladat l'escorxador a València i estan fent que la planta de Lleida s'enfonsi".     L'escorxador avícola de Sada és una de les empreses històriques de Lleida, amb més de setanta anys d'història. En els seus inicis, estava integrat a la cooperativa Copaga fins que aquesta va ser adquirida el 2008 per la multinacional holandesa Nutreco. L'any 2015, Nutreco va passar a mans del grup d'inversions SHV, també holandès.

Summary: Sada anuncia el tancament de l'escorxador de Lleida i l'acomiadament dels 260 treballadors


L'hotel Palace Barcelona ha estat l'escenari escollit aquest dimecres per l'Escolania de Montserrat per al concert benèfic de Nadal a través del qual ha donat suport a l'Associació Casa Guadalupe, entitat sense ànim de lucre que ajuda dones embarassades en situació de risc o exclusió social. El cor de l'Escolania de Montserrat, format per 50 nens d'entre 9 i 14 anys, ha ofert peces de Benjamin Britten com 'A Ceremony of Carols', 'Wolcum Yole' o 'There is no Rose' i cançons més tradicionals de Nadal com 'Les dotze van tocant', 'El desembre congelat' o 'Els Pastorets'. Després del concert l'hotel a ofert un sopar còctel per als assistents.

Summary: Concert de Nadal de l'Escolania de Montserrat en favor de l'Associació Casa Guadalupe


La ministra d'Afers Exteriors, Arancha Gonzalez Laya, ha defensat que amb la quarantena busquen "mantenir a ratlla" el virus "tan aviat com es pugui" per poder més endavant "reiniciar gradualment" el turisme. "Esperem aixecar la quarantena tan aviat com es pugui", ha dit la ministra, recordant que ara estan centrats a controlar l'evolució de la pandèmia. Gonzalez Laya ha assegurat que és una mesura "necessària" en plena desescalada per evitar "la importació" de casos de covid-19. La ministra ha afirmat que durant el confinament la quarantena ja era "automàtica" perquè tothom estava obligat a aïllar-se, però ara que es relaxen les restriccions en algunes províncies veuen "important assegurar" que tothom que arribi a l'Estat es confini.

Summary: González Laya defensa la quarantena com una mesura "temporal" per poder reiniciar gradualment el turisme més endavant


No serà una jornada de completa normalitat, però molts ajuntaments del Camp de Tarragona i les Terres de l’Ebre mantindran part de la seva activitat aquest dijous, 12 d’octubre, data de celebració a l'Estat de l'anomenada festa de la Hispanitat. Els consistoris governats principalment pel PDeCAT i ERC han donat llibertat als funcionaris i empleats perquè puguin acudir al seu lloc de treball aquest dijous festiu. Tot i que està en alguns casos les dependències municipals puguin acabar obrint, són molts els que tancaran els serveis d'atenció al públic dels dies feiners. Per contra, alcaldes i regidors sí que han anunciat que faran la seva jornada habitual al consistori, rebent visites i efectuant les tasques habituals. Tot i que l'Ajuntament de Tarragona tancarà les seves portes al públic aquest dijous, l'edifici consistorial no es quedarà completament sense activitat. Els dos regidors de la CUP ja han anunciat que hi acudiran a treballar. En altres ciutats del Camp de Tarragona, com Valls, Reus, Cambrils o Montblanc, els edils també aniran a la feina i els grups del PDeCAT, ERC i la CUP treballaran als seus despatxos amb normalitat. Un dels ajuntaments que obrirà les dependències municipals amb absoluta normalitat és el dels Guiamets (Priorat) on el govern municipal de la CUP ha decidit mantenir serveis com l’atenció ciutadana a les seves oficines i la recollida de la brossa. Els treballadors poden escollir si celebrar el festiu però ja s’ha avançat que l’auxiliar administratiu i l’agutzil hi seran.  També Torredembarra obrirà l’Ajuntament entre les deu del matí i fins a les dues de la tarda, quan els ciutadans podran ser atesos per l’alcalde Eduard Rovira o alguns regidors. Els empleats que treballin ja han estat informats que seran compensats amb una altre dia lliure. A les Terres de l’Ebre, els ajuntament de les capitals de comarca renuncien a celebrar una jornada festiva amb normalitat. A Tortosa, el registre romandrà tancat però l’edifici consistorial estarà obert. Tant l’alcalde com els regidors atendran visites. També serà així a Amposta, on els edils acudiran a treballar amb normalitat. En el cas dels funcionaris i treballadors, el govern municipal els ha donat llibertat per celebrar la festivitat o acudir al seu lloc de treball per avançar tasques pendents -i recuperar el dia posteriorment-, sense que hi hagi però atenció al públic. La mateixa dinàmica de lliure elecció per als treballadors s’aplicarà als ajuntament de Móra d’Ebre i Gandesa, com també en altres municipis com Deltebre -que obrirà de dos quarts de nou a les dues de la tarda, amb els regidors treballant i totes les àrees obertes amb voluntaris-. A l'Ametlla de Mar també hi treballaran els regidors del govern municipal. Alguns municipis, com Móra la Nova, Horta de Sant Joan o Flix han decidit finalment no obrir per compromisos dels treballadors i la falta de consens per acordar una resposta unitària dels empleats municipals.

Summary: Alcaldes i regidors de les principals ciutats del Camp de Tarragona i les Terres de l'Ebre treballaran el 12-O


Els Mossos d'Esquadra van denunciar aquest divendres un home de 23 anys de nacionalitat marroquina i veí de Reus, com a presumpte autor d'un delicte contra la propietat industrial. Segons han informat en un comunicat, els agents van localitzar al mercat setmanal de Segur de Calafell (Baix Penedès) un home carregant una furgoneta amb peces de roba suposadament falsificada. El propietari del vehicle no va poder acreditar amb cap tipus de documentació l'origen de la roba ni la seva autenticitat. Els agents van comissar 408 peces de roba falsificada, de vuit marques comercials diferents, destinades a la seva comercialització directe en mercats ambulants.

Summary: Els Mossos intervenen més de 400 peces de roba falsificada a Segur de Calafell


Manifestació multitudinària a Sabadell per demanar l'alliberament dels set activistes del CDR empresonats des del dijous 26 de setembre. Els nombrosos participants s'han concentrat prop de les sis de la tarda davant els jutjats de la ciutat i han començat la marxa entre crits de 'Tots som CDR' i 'No esteu soles'. La manifestació ha estat encapçalada per familiars i amics de les persones en presó preventiva, que han portat una pancarta amb el lema 'La repressió no ens aturarà. Llibertat'. La reivindicació ha estat impulsada pel la plataforma de suport 'Llibertat Detingudes 23S' després que el jutge de l'Audiència Nacional decretés dijous presó provisional sense fiança per a set de les persones detingudes, que estan acusades de terrorisme.

Summary: Manifestació multitudinària a Sabadell per demanar l'alliberament dels CDR empresonats


L'excap dels Mossos, el major Josep Lluís Trapero, ha defensat al Tribunal Suprem que el cordó policial que van muntar el 20-S a la nit per facilitar la sortida de la secretària judicial era "segur". Ha recordat que estava format per agents antidisturbis, amb un altre cordó de voluntaris que impedien el contacte directe entre manifestants i policies i amb una vintena d'agents de paisà que també acompanyarien la comitiva dins de la "càpsula". Ha relatat que el van desmuntar perquè des de la comitiva els informaven que tenien problemes tècnics per clonar ordinadors i que podia "durar hores". Per això, ordenen retirar el cordó. Després, Trapero ha dit que van oferir "l'alternativa" de sortir pel teatre Coliseum per "estalviar temps" i no haver de tornar a muntar el passadís de la Brimo. També ha explicat que s'implica "personalment" en el dispositiu després de trucades del president del TSJC, Jesús María Barrientos, "preocupat" per les imatges que veia.

Summary: Trapero defensa que el cordó policial que van oferir a la secretària per sortir d'Economia era "segur"


El Circuit Estepa Mediterrània, el certamen 'off' de la Fira, es consolida i arriba a la setena edició amb 17 actuacions, entre les quals i ha grups consagrats i de primer nivell. Per compensar la desaparició d'espais musicals tancats a Manresa, el certamen proposa dos espais escènics nous: la plaça Europa i el Parc de la Seu, on s'oferiran concerts gratuïts a l'aire lliure. La gerent de la Mediterrània, Lídia Hinojo, ha explicat que l'Estepa permet atraure públic jove, precisament una de les assignatures pendents del certamen. "La Fira Mediterrània té una programació molt àmplia, però sí que és veritat que hi ha una programació pensada més per al públic familiar i el públic que ens costa més d'apropar-nos és precisament el més jove", ha explicat. L'Estepa Mediterrània tindrà lloc del 6 al 8 d'octubre.

Summary: El Circuit Estepa Mediterrània proposa prop d'una vintena d'actuacions i dos espais escènics nous a l'aire lliure


Sota el lema 'Mai caminaràs sola, en defensa de les llibertats', una seixantena de persones convocades per l'ANC i Òmnium Cultural s'han concentrat aquest dimecres davant els jutjats de Berga per donar suport a una veïna acusada d'un presumpte delicte d'odi. Segons el relat de la fiscalia, els fets van tenir lloc durant la vaga del passat 3 d'octubre quan la denunciada hauria increpat dues noies que es trobaven en un bar de Berga i la seva propietària. La citació era a la 1 i la denunciada ha rebut l'escalf i els aplaudiments dels concentrats enmig de crits de 'no estàs sola'. A la sortida, Marta Armengou ha explicat que en la seva declaració ha negat els fets dels quals se l'acusa. "Simplement vaig exercir el meu dret a vaga. No vaig insultar ningú, ni tampoc vaig coaccionar ningú", ha assenyalat. Armengou espera que la causa s'arxivi perquè "la veritat sempre ha d'anar per davant".

Summary: La veïna de Berga acusada d'un delicte d'odi el 3-O nega els insults i les coaccions i diu que només exercia el dret a vaga


Junqueras anuncia un correu electrònic per resoldre "problemàtiques concretes"  ACN Barcelona.-El vicepresident del Govern, Oriol Junqueras, ha anunciat aquest dimecres que el Govern ha habilitat un canal de Telegram i un compte de Twitter per consultar els col·legis de l'1-O.  El canal de Telegram permet introduir el DNI i la data de naixement per consultar el local de votació: "T'ajudaré amb qualsevol dubte de cara al referèndum de l'1 d'octubre", diu el missatge automàtic en activar el xat. L'usuari a Twitter @onvotar1oct pretendre resoldre-ho també a través de missatge directe. A banda d'"actualitzar" els col·legis a la web "oficial", Junqueras ha piulat també que s'ha creat l'adreça de correu electrònic onvotar@garantiesreferendum.net per atendre "problemàtiques concretes".

Summary: El Govern habilita un canal de Telegram i un compte de Twitter per consultar els col·legis de l'1-O


Amb l'objectiu de despolititzar els mitjans públics catalans, C's ha registrat una proposició de llei per canviar el sistema d'elecció dels membres del consell de govern de la Corporació Catalana de Mitjans Audiovisuals (CCMA). Actualment són escollits en una primera volta, amb el suport de dues terceres parts de la cambra catalana, o en una segona, per majoria absoluta. Ciutadans vol eliminar aquesta segona volta per tal que la designació dels consellers compti amb un major consens polític. "No volem uns mitjans públics de C's, del PP o del PSC, sinó de tots els catalans", ha emfatitzat el portaveu parlamentari adjunt, Fernando de Páramo, que també ha advocat perquè els càrrecs de la CCMA acreditin almenys 15 anys d'experiència periodística. Ciutadans considera que l'actual sistema d'elecció dels consellers de la CCMA "no garanteix la pluralitat dels mitjans públics" i que tampoc es basa en els seus mèrits professionals. Per això, ha registrat una proposició de llei al Parlament per acabar amb la politització dels mitjans de comunicació públics de Catalunya, i esperen comptar amb el suport de partits com el PSC i el PPC. Fernando de Páramo, secretari de Comunicació del partit, ha anunciat que un dels cavalls de batalla del grup parlamentari serà, precisament, aquest.  A més, ha apostat pel tancament del Consell de l'Audiovisual de Catalunya (CAC), que creu que s'ha convertit en un òrgan de "control polític". "No necessitem més estructures", ha expressat tot recordant que als tribunals ja poden canalitzar-se denúncies en aquest sentit sense que calgui donar cobertura a un ens com aquest.

Summary: C's vol que els membres del consell de govern de la CCMA sempre siguin escollits per dues terceres parts del Parlament


La nova número dos del PSC, Núria Marín, no ha tancat les portes a que els socialistes puguin formar part d'un futur nou tripartit d'esquerres amb ERC i els comuns "segons quines siguin les prioritats". En ser preguntada per aquesta possibilitat a RAC1, Marín ha afirmat que si les prioritats d'aquest eventual tripartit fossin "posar al centre de la política l'interès dels ciutadans i desenvolupar el país econòmicament es podria arribar a acords". "Si la prioritat és una Catalunya independent no ens hi trobaran", ha afegit. La també alcaldessa de l'Hospitalet de Llobregat ha dit que "tot és possible" però que s'hauria de parlar "i prioritzar". D'altra banda, ha urgit a la gestora del PSOE a convocar el congrés per tal d'esclarir el lideratge i el rumb del partit i li ha recordat que "no està capacitada ni té legitimitat" per canviar les relacions amb el PSC.  Marin ha reconegut però que els comuns estan en "moment de construcció" i que per això "parlar ara de possibles aliances preelectorals no té sentit". Ha afegit però que "tot el que siguin aliances per governar des de les esquerres" és la direcció del PSC. Precisament, el congrés que van celebrar els socialistes catalans aquest cap de setmana va aprovar una ponència política on es parla d'assolir una "aliança catalana de progrés", tot i que el primer secretari, Miquel Iceta, ha apuntat durant el cap de setmana que això no vol dir deixar de competir electoralment amb altres forces d'esquerres.  L'adjunta a la primera secretaria del PSC ha explicat que la seva funció com a número dos serà "ajudar a que el PSC tingui una mirada plural". En aquest sentit, ha considerat que aquesta mirada plural també existeix al PSOE i ha assegurat que tot i que hi ha companys que ja han expressat que volen trencar els ponts amb el PSC "la gran majoria de companys socialistes d'arreu d'Espanya" no ho comparteixen.  Davant de la "certa fractura" produïda entre el PSOE i el PSC en els darrers temps, i després que el PSC hagi celebrat el seu congrés, Marín ha urgit a la gestora del PSOE a convocar el seu ja que ha assegurat que "no està capacitada ni té legitimitat" com per prendre decisions que afectin les relacions entre el PSC i el PSOE. "És cert que després del comitè federal i la investidura i la posició del PSC hi ha hagut una certa fractura i mala relació, però a partir d'aquí hem de posar punt i apart", ha declarat. Aquest congrés ha de servir per "clarificar" el rumb del partit ja que ha considerat que després de la decisió del comitè d'abstenir-se a un govern del PP, cal que el partit esclareixi si aquest és el rumb a seguir o si ha estat una decisió aïllada. "El que va passar va ser una excepció del PSOE o és un nou camí que s'estan plantejant?", s'ha preguntat Marín, al temps que ha dit que aquesta és la pregunta que ha de respondre el PSOE.  Marín ha defensat que la posició "coherent" és la que va defensar el PSC amb el seu 'no' a Mariano Rajoy i s'ha mostrat convençuda que aquesta és una postura que "no es tan minoritària com es va plasmar a la investidura". Així, ha defensat que el congrés s'ha de celebrar en un període breu de temps per tal de posar punt i final a la situació "provisional" de la gestora i l'escenari on hi ha membres que poden semblar la direcció "i no ho són formalment".  Sobre qui podria ocupar aquest lideratge, Marín ha afirmat que tots els companys "són vàlids" però en ser preguntada per dos dels noms que sonen com són Euardo Marina i Patxi López, ha dit que el segon "pot entendre millor la dificultat de l'encaix" de Catalunya ja que viu la realitat del País Basc. Precisament, sobre l'encaix territorial ha defensat que la Declaració de Granada és la base del model territorial dels socialistes i que cal treballar a partir d'aquest.

Summary: Marín (PSC) no descartaria un futur tripartit amb ERC i els comuns "segons quines fossin les prioritats"


24 hores després de la investidura de Juanma Moreno amb els vots de Cs i Vox a la Junta d’Andalusia, el líder del PP, Pablo Casado, ha enviat a tots els afiliats de la seva formació una carta prèvia a la Convenció d’aquest cap de setmana on els demana que s’allunyin de plantejaments “dogmàtics” o “pamfletaris”. A la missiva, que apel·la a la “prudència” i a “l’esperit de la concòrdia”, Casado assegura que la seva formació “rebutja l’extremisme i la polarització” sense renunciar a “millorar el que cal millorar”. Casado crida ara a no utilitzar “ni el llenguatge ni els recursos de l’antipolítica” i diu que cal “reivindicar” que el PP és “un partit de centre-dreta”. Ha enviat la carta a un dia de l’inici de la convenció a la que participaran –sense coincidir- els expresidents del partit José María Aznar i Mariano Rajoy, en una fita que segons els populars ha de servir per aglutinar el partit i totes les seves veus a l’entorn de la nova direcció.  A la carta, Casado adverteix que el trencament del bipartidisme ha de ser motiu de “reflexió” perquè “la fractura i la polarització” sumades a “les divisions i la manca d’experiències de vida compartides” estan duent Espanya “a un procés invers al que va protagonitzar durant la nostra Transició” que cal “aturar i revertir”. Casado també dedica un paràgraf a l’independentisme per recordar que cal no “remunerar la il·legalitat o la deslleialtat ni efectiva ni simbòlicament”, però en aquesta ocasió parla de les condicions que ha de tenir el “diàleg” que s’ha de cenyir “sempre a l’afirmació categòrica de la llei”. “La llibertat i totes les seves garanties legals han d’anar sempre abans que qualsevol diàleg, perquè en cas contrari es perd el principi mateix de la nostra civilització política”, diu.  En aquest sentit, i a continuació, aposta per fer “aliances positives” i “constructives” i “posar punt i final a les coalicions d’electors vinculats per rebuigs, fòbies i desafectes prèviament esperonats, i aliances negatives”. “Avui és necessari mirar cap al futur”, diu i “crear una gran corrent d’opinió nacional” que “resolgui el dilema reforma o ruptura a favor de la refrma, la concòrdia i la igualtat”.

Summary: Casado es distancia de Vox i demana ara als afiliats del PP que s’allunyin de plantejaments “demagògics” o “pamfletaris”


Els Mossos d'Esquadra han desallotjat el carrer Pelai i la part alta de la Rambla de Barcelona per una motxilla abandonada sospitosa que s'han localitzat a l'alçada del número 57. La policia manté aquest carrer tallat des de la una del migdia i l'ha desallotjat preventivament a l'espera de fer les comprovacions pertinents que descartin la perillositat del contingut de la motxilla.  El desallotjament en un moment de màxima alerta després de l'atemptat terrorista del passat dijous amb l'atropellament massiu en aquest punt de la ciutat.

Summary: Els Mossos desallotgen preventivament el carrer Pelai i la part alta de al Rambla de per una motxilla sospitosa


El Govern aportarà 1,5 milions d'euros a la Creu Roja per adquirir aliments per a famílies vulnerables durant la pandèmia de la covid-19. El vicepresident i conselller d'Economia, Pere Aragonès, ha anunciat aquesta "contractació d'urgència" en una visita a la seu central de la Creu Roja Catalunya amb el conseller de Treball, Assumptes Socials i Famílies, Chakir El Homrani, el president de l'entitat, Josep Quiet, i el seu coordinador, Enric Morist. L'entitat, que compta amb 300 oficines i 52 centres d'alimentació, des de l'inici de la pandèmia ha ajudat unes 500.000 persones a través de 6.000 voluntaris. La demanda als centres d'alimentació "ha crescut gairebé un 30% i està creixent", ha explicat Morist.

Summary: El Govern destina 1,5 MEUR a la Creu Roja perquè adquireixi aliments


Un home d'uns 60 anys ha desaparegut aquest divendres al Port de la Selva (Alt Empordà) mentre feia la Transpirenaica en bicicleta, segons han informat els Bombers. Un dispositiu de recerca format majoritàriament per aquest cos d'emergències, però amb la col·laboració de Mossos, Policia Local i Salvamar, el busca des de les cinc de la tarda. Sembla ser que l'home feia la ruta amb el seu fill quan en algun moment s'ha separat de l'acompanyant i no ha arribat al punt de destí. Els Bombers han activat nou dotacions terrestres i un helicòpter amb efectius del Grup d'Actuacions Especials (Grae). Es busca per la zona del Coll de Perafita, en terme de Cadaqués, i el Mas Bufadors i la Cala Tavallera, a Port de la Selva. Salvamar ha enviat una embarcació a la zona. Segons han explicat els Bombers, la darrera vegada que s'ha parlat amb l'home eren quarts de dues del migdia, i ha dit que no trigaria molt a arribar.

Summary: Busquen un home desaparegut al Port de la Selva quan feia la Transpirenaica en bicicleta


El conseller d'Acció Exterior, Relacions Institucionals i Transparència, Ernest Maragall, reobrirà el 15 de novembre la delegació del govern als Estats Units. Maragall viatjarà a Washington acompanyat de la nova delegada a la ciutat, Victòria Alsina, escollida a través d'un concurs públic i nomenada per l'executiu català el 30 d'octubre. La reobertura de Washington s'emmarca en la primera fase d'urgència del pla de recuperació de l'acció exterior després de l'aplicació del 155, i arriba després de la posada en marxa, en les últimes setmanes, de les delegacions a Alemanya, el Regne Unit i Irlanda, i a Itàlia. Properament, també està previst que es tornin a obrir França i Suïssa.

Summary: Maragall reobrirà el 15 de novembre la delegació als Estats Units


Melcior Comes (Sa Pobla, 1980) s’endinsa en la seva darrera novel·la en una trama psicològica sobre com entenem el món i les sorpreses que deparen els llocs que creiem conèixer. ‘Sobre la terra impura’ (Proa) narra la historia d’un periodista cultural mallorquí a Barcelona que ha d’escriure la biografia d’una actriu connectada amb una poderosa família mallorquina, els Ventura, el net dels quals és casualment amic d’infantesa de l’escriptor. El passat fosc d’aquesta nissaga de sabaters mallorquins i el retrobament inesperat entre l’escriptor i el seu amic d’infantesa són el fil argumental del llibre. Una obra “de personatges, amb moltes dosis de misteri, sobre la complexitat de les famílies i sobre com de poc coneixem la terra que trepitgem”, ha resumit l’autor aquest dijous des de la Setmana del Llibre en Català.   Un escriptor mallorquí que viu a Barcelona rep l’encàrrec d’escriure la biografia de la Dora Bonnín, una actriu de teatre que acaba de morir deixant tot un seguit de dietaris íntims. Durant un any d’indagacions el protagonista anirà descobrint que aquests dietaris amaguen un secret molt fosc que podria desmuntar l’imperi dels Verdera, una família molt poderosa de Mallorca, d’antics falangistes, que es va enriquir fent sabates. Descobrirà, a més, que el fill de la Dora amb l’hereru dels Verdera és el seu gran amic d’infantesa.  Aquest és l’argument de la darrera novel·la de Melcior Comes, una obra amb connexions evidents amb el negoci sabater mallorquí però que l’autor circumscriu a la ficció. “No he volgut que ningú em pogués portar als tribunals per una història massa real”, diu Comes, que admet “algunes semblances amb famílies reals” mallorquines al seu relat, sense que la novel·la n’identifiqui una de concreta.  “He fet com el doctor Frankenstein. No he volgut que fos cap família real (concreta) però sí que hi ha moltes històries que jo sé, que m’han arribat o he anat a cercar sobre la indústria sabatera a Inca. Qui les sàpiga sabrà quins elements són, i qui no, tot li quedarà cosit com una unitat”, ha descrit l’autor. ‘Sobre la terra impura’ és el seu llibre més “treballat i extens”, diu l’autor, on volia tocar temes “importants” d’aquesta etapa de la seva vida. Per això, i en paral·lel a la dissecció d’aquesta família d’importants sabaters mallorquins, l’obra s’endinsa també en la història d’una amistat trencada i molts anys després recuperada: la del periodista i narrador amb el darrer membre d’aquesta nissaga.  “És una novel·la psicològica, de personatges, sobre la complexitat de les famílies i com de poc coneixem el terreny que trepitgem”. Això explica el nom de la novel·la, ‘Sobre la terra impura’, -extret d’un vers del poema ‘El pi de Formentor’ de Costa i Llobera-, “una metàfora” sobre els misteris i els secrets que pot amagar una família, i fins a quin punt “no sabem el pa que es dona al món on arribem”.  Respecte a l’estil, Comes ha senyalat que ha buscat que la lectura del llibre sigui “amena i electritzant”, a la manera d’escriptors com Baltasar Porcel o Villalonga, “que tenien aquest nervi de la prosa catalana quan està realment treballada i se li pot fer dir tot el que es pot arribar a dir en complexitat”.  El seu editor, Josep Lluch, ha elogiat la nova entrega de Melcior Comes com un punt i a part en la seva prolífica trajectòria. “Novel·les com aquesta no s’improvisen, no es poden escriure a raig. I no només per l’extensió, per les ramificacions temàtiques sinó per quelcom que pot passar desapercebut: la complexitat de la seva estructura combinada amb el rigor narratiu”, ha resumit.  “Per mi, el que té més interès és aquesta combinació de vigor narratiu d’escriptor torrencial, amb una estructura molt i molt calculada. Té un punt de combinació d’escriptors com Baltasar Porcel i un mestre de guionistes audiovisuals com Aaron Sorkin”, ha reblat Lluch.

Summary: Melcior Comes furga en el misteri familiar d’un imperi sabater mallorquí a la novel·la ‘Sobre la terra impura’


Diverses entitats socials han posat en marxa la plataforma Wereport, un projecte amb què volen denunciar internacionalment la “vulneració de drets civils” que asseguren que practica l’estat espanyol, a qui acusen “d’assemblar-se a Turquia o Veneçuela”. A través d’un portal web, els impulsors comparteixen dossiers sobre diversos casos judicials per tal de generar debats públics arreu del món. La causa contra Lluís Salvadó i Josep Maria Jové, la investigació contra el raper Valtònyc, la pèrdua d’un ull de Roger Español o la investigació contra Toni Albà en són alguns exemples. El coordinador de Wereport, Anand Torrents, ha assegurat aquest dijous que la plataforma “no és cap nou espai polític”, sinó una eina “per evidenciar un patiment compartit”.  “No volem posar en evidència l’estat espanyol, sinó fer una denúncia internacional”. Així ha sintetitzat Anand Torrents l’objectiu de Wereport, assegurant que “voler posar en evidència voldria dir que hi ha mala voluntat o intenció de danyar”. La nova plataforma es proposa “convidar els lectors a treure les seves pròpies conclusions” davant una situació que, assegura Torrents, genera “un patiment compartit”. “No pot ser que un estament judicial funcioni d’aquesta manera a l’estat espanyol ni a qualsevol racó del món”, ha afegit. Wereport s’ha posat en marxa aquest mes de gener exposant una quinzena de casos al seu portal web, si bé els impulsors aspiren a compartir un total de 50 casos i investigacions durant el proper any. Per fer-ho, han obert una crida per trobar voluntaris que ajudin a redactar en anglès els dossiers sobre tots aquells casos en què es consideri que hi ha hagut vulneració de drets civils. La intenció és compartit situacions que afecten tant a Catalunya com a qualsevol punt de l’estat espanyol. La voluntat de Wereport és servir de plataforma internacional per a què tots els països puguin debatre i analitzar els diferents casos. Per contribuir a aquesta difusió, els impulsors han obert una campanya de micro mecenatge amb la qual aspiren a recaptar 5.000 euros per poder finançar, principalment, el material que es difon a través del web i també diverses presentacions públiques programades arreu del món. “Internacionalitzar és una manera de forçar Europa a mullar-se”, ha destacat l’activista dels CDR Tamara Carrasco, que ha estat especialment crítica amb organismes com la Unió Europea. Segons Carrasco, “la Unió no havia de ser només econòmica i política, sinó també una unió de drets socials, i ja es va permetre que els seus fonaments tremolessin quan va haver la crisi dels refugiats”. Alhora, ha assegurat que “la situació s’ha agreujat amb la pujada de l’extrema dreta” i ha insistit que la reivindicació de Wereport “ja no gira només entorn l’independentisme, sinó sobre els drets civils”. En la mateixa línia, l’exsecretari d’Hisenda Lluís Salvadó ha defensat que “la denúncia internacional de la vulneració de drets dels ciutadans és una de les eines més eficients per fer que el món consideri què és l’estat espanyol”. Salvadó ha carregat durament contra el poder polític i judicial, i ha fet una crida a respondre a la “repressió” actual amb un “enfortiment” de l’independentisme. D’inici, Wereport arrenca amb la col•laboració de Fundació Congrés de Cultura Catalana,  Fundació Catalunya Fons, Col•lectiu EMMA, Col•lectiu Praga, DRETS, Human Rights Catalonia, Juristes pels Drets Humans, Sobirania i Justícia, Prou Repressió Política – ACPRP, i Clam per la Llibertat.

Summary: Neix Wereport, una plataforma per denunciar internacionalment “la vulneració de drets civils” per part de l’estat espanyol


Els serveis de la cambra confirmen que han rebut la sol·licitud i l'estan analitzant ACN Brussel·les.-La Falange i Democracia Nacional preveu oferir dilluns vinent una roda de premsa des del Parlament Europeu sota el títol: "El futur de les autèntiques forces patriotes a Espanya per la unitat i la llibertat". Segons ha pogut saber l'ACN i han confirmat fonts parlamentàries, la sol·licitud preveu que una de les sales de l'Eurocambra aculli la roda de premsa i compti amb el president de La Falange Manuel Andrino i Pedro Chaparro i Gonzalo Martin, president i vicepresident de Democracia Nacional, respectivament. Ho farien de la mà de l'eurodiputat alemany Udo Voigt, del partit neonazi NPD, i acompanyats també per l'exeurodiputat Roberto Fiore. Els serveis de la cambra han confirmat a l'ACN haver rebut la petició però matisen que encara s'està analitzant. Si l'Eurocambra l'avala, l'acte es farà dilluns dia 24 a la tarda, just una setmana després de la conferència que el president Quim Torra i l'expresident Carles Puigdemont havien de pronunciar al Parlament Europeu i que el president Antonio Tajani va vetar al·legant raons de seguretat. A banda, la cambra europea també té pendent comunicar si autoritza l'acte de Vox previst pel 6 de març sota el títol 'Catalonia, a Spanish region' ('Catalunya, una regió espanyola').

Summary: La Falange i Democracia Nacional preveuen un acte al Parlament Europeu dilluns vinent


Òmnium Cultural reconeixerà anualment partir del 2018 la millor novel·la publicada originalment en llengua catalana. És el nou Premi Òmnium a la Millor Novel·la en Català de l’Any, un guardó que estarà dotat amb 20.000 euros i amb què l’entitat vol “prestigiar” encara més el català com a llengua literària i fer créixer el nombre de lectors. A diferència del Premi Sant Jordi de novel·la en català, que ja concedeix Òmnium, el nou guardó reconeixerà una obra ja publicada i per tant la seva funció és donar-li un nou impuls gràcies a la repercussió del premi. Òmnium Cultural vol anar constituint d’aquesta manera un catàleg de les millors novel·les de l’any en català i fomentar-ne les traduccions.

Summary: Òmnium Cultural crea un premi per reconèixer la millor novel·la publicada en català de l’any


El Jutjat Social 1 de Barcelona ha resolt que la Tresoreria General de la Seguretat Social ha d’indemnitzar amb 231.132,69 euros una empleada de l'oficina de l'ens gestor situada al carrer Garcilaso de Barcelona pels danys a la salut soferts per l'exposició als productes químics emprats en la fumigació i desinfecció del seu centre de treball. L'afectada es troba actualment en situació d'incapacitat permanent absoluta derivada d'accident de treball amb un sever quadre clínic conformat per hipersensibilitat química múltiple, fibromiàlgia, fatiga crònica i trastorn depressiu, segons han explicat fonts de la defensa. L'any 2013, el Tribunal Superior de Justícia de Catalunya confirmava la sentència d'instància que declarava en situació d'incapacitat permanent en grau d'absoluta la treballadora. Dos anys després, Inspecció de Treball instava la Seguretat Social a aplicar un recàrrec sobre les prestacions corresponents en considerar que l'origen de les dolences es podien vincular a un accident de treball. L’accident va ser ocasionat per l'exposició de la dona als productes químics tòxics emprats en els processos de fumigació i desinfecció al centre de treball i, segons consta acreditat, en horari laboral, tot i tractar-se d'un edifici sense ventilació. L'oficina de la Tresoreria de la Seguretat Social situada al carrer Garcilaso de Barcelona ha estat durant anys un espai “potencialment perillós” per a les persones que hi treballen, segons s’explica des de l’assessoria jurídica Col·lectiu Ronda. El mateix grup subratlla que un informe del Centre de Seguretat i Condicions de Salut en el Treball afirma que els tractaments plaguicides aplicats en aquest espai es feien en horari de treball i sense avisar prèviament la plantilla. Entre el 1996 i el 1998 se’n van fer 19 amb productes “potencialment perillosos per a la salut” com els piretoides i els organofosoforats.  Des del Col·lectiu Ronda es lamenta que aquesta pràctica no es va alterar “ni tan sols” després que Inspecció de Treball advertís l'any 2002 a la pròpia Tresoreria que calia adoptar mesures especials de seguretat en el desenvolupament d'aquests processos. Tot i això, indica la mateixa font, no es va adoptar un protocol específic de neteja que “prengués en consideració” les característiques i necessitats “especials” dels treballadors afectats per patologies relacionades amb la intolerància als químics fins a l'any 2008. “I, tot i així, no consta acreditat el seu rigorós compliment”, se subratlla. Finalment, des del Col·lectiu Ronda s’alerta que aquest tipus de successos comencen a ser “recurrents” als tribunals per l’incompliment “reiterat” de la normativa de seguretat i higiene en el treball relativa a fumigacions i desinfeccions d’algunes empreses. En aquest sentit adverteix de les conseqüències “gravíssimes” que pot comportar aquesta pràctica.

Summary: Indemnitzen amb 230.000 euros una treballadora exposada als productes de fumigar i desinfectar el seu lloc de treball


Gas Natural Fenosa va obtenir un benefici net en el primer semestre de 550 milions d'euros, un 14,7% menys que en el mateix període de l'any passat. L'Ebitda, els beneficis abans d'impostos, amortitzacions i interessos financers, es va situar en el període en 2.176 milions, amb un descens de l'11,4% que baixa fins al 6,6% si s'exclou del perímetre l'efecte de desagregació del negoci de la colombiana Electricaribe. El benefici operatiu de la gasista ha estat molt marcat per l'evolució del negoci d'electricitat a l'estat espanyol que per raons climatològiques ha vist com la producció d'energia hidràulica reculava un 77,3%. Les activitats internacionals van aportar el 51,4% del resultat consolidat de la companyia, amb un creixement de l'1,3%, mentre que l'activitat a l'Estat va protagonitzar el 48,6% del resultat.  Per sectors de negoci, la distribució de gas va suposar el 40,5% de l'Ebitda, la distribució de l'electrictat el 25,1%, l'activitat en generació d'electricitat un 19,5% i finalment l'activitat de gas el 15,5% del total de l'Ebitda.  En els primer sis mesos de l'any, la gasista va invertir 737 milions d'euros, un 17,2% més que el mateix període de l'any passat. D'aquestes inversions, les que es van destinar a mercats exteriors van pujar un 41,7% i van representar el 60,4% del total.  L'endeutament financer de la companyia presidida per Isidre Fainé es va situar en 15.818 milions d'euros, amb una ràtio d'endeutament del 46,4%. La companyia destaca que el 91,5% de l'endeutament té un venciment a llarg termini i de mitjana se situa en un període d'amortització de 5,6 anys.  La liquiditat a 30 de juny s va situar em 9.607 milions d'euros cosa que suposava una cobertura de venciments superior als pròxims 24 mesos. Amb l'objectiu de complir amb el compromís amb els accionistes de mantenir un 'pay out' del 70% dels beneficis amb el pagament d'un dividend com a mínim d'1 euro per acció, el consell d'administració de la companyia ha aprovat l'abonament en efectiu de 0,33 euros per acció el 27 de setembre pròxim.

Summary: Gas Natural Fenosa guanya 550 milions en el primer semestre, un 15% menys que en el mateix període de l'any passat


Democràcia i Llibertat ha presentat una proposició no de llei al Congrés dels Diputats instant el govern espanyol en funcions del PP a modificar a l'alça els cabals ecològics del tram final del riu aprovats en la revisió del Pla Hidrològic de la Conca de l'Ebre. Segons el diputat de Democràcia i Llibertat (DL), Ferran Bel, existeix una "majoria parlamentària" suficient per forçar l'executiu espanyol, malgrat trobar-se en funcions –situació també sota la qual va aprovar la revisió el passat 8 de gener-, a incrementar uns cabals que, actualment, no garanteixen la "supervivència" del delta de l'Ebre. "Si no ho fem aquí, serà Europa. Hem d'evitar la vergonya que sigui Europa qui faci modificar els cabals de l'Ebre", ha argumentat. El diputat de DL considera que la situació de provisionalitat en la qual es troba instal·lat el govern espanyol del PP no li impedeix donar compliment a un mandat del Congrés en aquesta línia, de la mateixa manera que va aprovar la revisió del Pla Hidrològic de l'Ebre quan ja es trobava en funcions. De fet, ha assegurat, existeix en aquests moments una "majoria" parlamentària suficient perquè la proposta pugui tirar endavant. Això, afegeix, evitaria la "vergonya" que la Comissió Europea, que té la lupa posada sobre el Pla aprovat, acabi "cridant a l'ordre l'Estat espanyol" obligant-lo a rectificar la llei aprovada. Recorda Bel que la proposta de cabals per al tram final del riu continguda en la revisió del Pla Hidrològic "condemna a mort el delta de l'Ebre". Uns plantejaments, ha recordat, que incompleixen la normativa comunitària europea i també l'espanyola, malgrat les observacions i advertiments efectuats en aquest sentit tant per la Generalitat, els ajuntaments, la Plataforma en Defensa de l'Ebre i la Comissió per la Sostenibilitat de les Terres de l'Ebre. La proposició no de llei reclama a l'executiu del PP que adopti els criteris tècnics i científics que van adduir totes aquestes institucions a l'hora de qüestionar el cabal ambiental aprovat.

Summary: Democràcia i Llibertat exigeix al govern espanyol en funcions que modifiqui a l'alça el cabal ecològic de l'Ebre


Les Urgències de l'Hospital Parc Taulí de Sabadell estan col·lapsades. Com ve sent habitual en aquesta època de l'any, l'augment de demanda de pacients amb patologies agudes i cròniques posa al límit un servei que ha quedat obsolet pel que fa a la seva capacitat i que està pendent d'una ampliació que no veurà la llum fins l'any 2019, segons càlculs del propi centre. La situació és del tot estructural i independent de l'epidèmia de la grip que aquests dies es comença a notar a les Urgències d'altres centres sanitaris. Fruit d'aquesta situació, el Taulí ha hagut de doblar les derivacions de pacients a altres centres i ha hagut d'avançar l'obertura de dotze noves habitacions acabades de reformar i que es preveien posar en marxa a mitjans de gener per poder donar sortida a tots els ingressos. En total s'han posat a disposició 47 llits extraordinaris. La directora executiva en funcions de l'hospital, Pepi Rivera, ha detallat que en els darrers dies hi ha hagut un "pic de demanda molt important" amb entrades a Urgències molt superiors a la capacitat de l'hospital. Si la mitjana de visites de l'últim més de desembre estava al voltant dels 395 pacients, aquest dilluns van entrar per la porta d'Urgències 460 persones amb "necessitats especials". La direcció del centre ha optat per augmentar la derivació a altres centres, com la Clínica del Vallès, l'Hospital de Terrassa o l'Hospital General de Catalunya, passant d'una mitjana de sis derivacions diàries, a dotze. A més, s'han obert 47 nous llits del Pla integral d'urgències de Catalunya (PIUC) per fer front a l'epidèmia de grip, dels qual dotze van obrir dilluns mateix, avançant una setmana la seva obertura prevista pel dia 9. Tot i això, Rivero explica que el gruix dels pacients que arriben per Urgències no són per grip, sinó que es tracta de pacients amb patologies agudes i cròniques, sobretot gent gran i afectats per la seva situació social: "Només tenim dos pacients amb grip perquè la situació està sent controlada als ambulatoris". El Comitè d'Empresa del centre denuncia manca de previsió per part de la direcció i reclama una gestió "més acurada i efectiva" d'un problema que és "estructural". Rivero reconeix que la pressió al servei és molt alta i espera que es puguin trobar solucions per superar aquests pics d'activitat abans no es faci l'ampliació de les Urgències, previstes per d'aquí a dos anys. El projecte d'ampliació del servei d'Urgències preveu dues noves plantes d'ingrés de curta durada a partir del primer semestre del 2019. El nou espai es construirà sobre l’actual bloc d’urgències i permetrà donar servei als malalts de curta estada, alhora que es podrà redistribuir la zona que s’utilitza actualment, amb una previsible millora de les urgències pediàtriques.

Summary: La direcció del Taulí avisa d'una "gran pressió" a Urgències al marge de l'epidèmia de grip


Un home ha quedat ferit per intoxicació de fum aquest dilluns a la nit en un incendi d'un pis a Tarragona, segons han informat els Bombers de la Generalitat. El foc es va produir cap a tres quarts d'onze de la nit en un bloc situat al carrer Mossèn Cinto Verdaguer, número 6, i ha cremat un arbre de Nadal de material sintètic en un menjador d'un pis de la tercera planta. Com a conseqüència, el llogater de l'habitatge ha quedat ferit lleument per inhalació de fum i cremades lleus a les mans i ha estat traslladat a l'Hospital de Santa Tecla de Tarragona, Així mateix, el bloc, de sis plantes, amb una vintena de veïns, va haver de ser evacuat durant tres quarts d'hora.  Fins al lloc de l'incendi s'hi van desplaçar dues dotacions dels Bombers de la Generalitat, que amb una hora van donar l'incendi per apagat.

Summary: Un ferit per intoxicació de fum i una vintena d'evacuats a causa d'un incendi en un pis a Tarragona


El fins ara vicerector de Recerca i únic candidat a rector de la Universitat de Lleida (UdL), Jaume Puy, ha guanyat les eleccions amb un 75,2% de vots vàlids ponderats a favor i un 24,8% en blanc. Així, doncs, amb més de la meitat de vots vàlids emesos un cop aplicats els criteris de ponderació, Puy serà proclamat definitivament rector de la UdL per als pròxims quatre anys el 14 de maig. La participació ha estat de l'11,6% en termes absoluts i del 54,3% una vegada feta la ponderació. En aquesta ocasió, la participació més elevada ha estat la del professorat doctor (amb un 79,55, seguida del personal d'administració i serveis (78,35%), i de la resta de personal docent i investigador (amb un 37,06%). L'estudiantat ha estat el menys participatiu en les eleccions a rector i només ha arribat al 4,14%. Per centres, a la Facultat de Lletres i l'Escola Politècnica Superior han estat els que més han votat, amb un 19,7% i un 18,38% de participació, respectivament. L'índex més baix de participació ha estat a la Facultat d'Educació, Psicologia i Treball Social, amb només un 6,23%, seguida de la de Dret, Economia i Turisme, amb un 7,73%, i la de Medicina, amb un 8,75%. Les votacions, que han transcorregut sense incidents segons ha informat la UdL, han tingut lloc des de les deu del matí fins a les sis de la tarda. Segons la normativa electoral, que dona un pes específic a cada col·lectiu universitari, el vot del professorat doctor amb vinculació permanent val el 51%; el de l'estudiantat, el 26%; la resta del personal acadèmic, el 13%, mentre que el del personal d'administració i serveis computa un 10%.  Els universitaris cridats a les urnes en aquesta ocasió han estat 10.945 entre estudiantat (9.280), personal docent i investigador (PDI, 1.203) i personal d'administració i serveis (PAS, 462). D'aquests, 417 electors (350 estudiants, 36 PDI i 22 PAS) són del campus d'Igualada, que ha participat per primera vegada en unes eleccions a rector de la UdL.   Jaume Puy, químic i físic, és catedràtic de Química a l'Escola Tècnica Superior d'Enginyeria Agrària (ETSEA) i professor de la UdL des del 1986. Ha participat en cinc projectes de la Unió Europea i dotze d'estatals com a investigador. Les seves línies de recerca se centren en àmbits com els nanomaterials, la caracterització dels processos físic-químics implicats en la biodisponibilitat de nutrients i elements tòxics en mitjans aquàtics naturals o l'especiació dinàmica. Pel que fa a la gestió, Puy ha estat director del departament de Química, sots-director de l'ETSEA i vicerector de recerca de la UdL des de juny del 2011 fins a l'actualitat.

Summary: El catedràtic de Química Jaume Puy, nou rector de la Universitat de Lleida amb el 75,2% de vots vàlids


El segon aniversari de l'1-O ha estat marcat per un to festiu. S'ha organitzat un aperitiu popular per recordar els moments viscuts davant el col·legi electoral ara fa dos anys. El to més reivindicatiu s'ha viscut amb la lectura d'un manifest i els parlaments de les autoritats. Durant l'acte, el poble de Sort ha mostrat la seva solidaritat amb els polítics independentistes empresonats i exiliats. L'alcalde de Sort, Raimon Monterde, ha dit que l'1-O és un dia amb un record "agredolç" i ha destacat que "el país va treballar conjuntament per votar i tirar endavant el referèndum". Monterde també ha parlat de "la demostració de la força de l'estat espanyol contra el poble desarmat".

Summary: To festiu a la celebració del segon aniversari de l'1-O a Sort


La sala Contenciosa Administrativa del Tribunal Superior de Justícia de Catalunya ha desestimat el recurs presentat per l'Ajuntament de Manresa i confirma la revocació de la subvenció de la primera convocatòria dels Fons europeus FEDER anunciada el maig de 2016, que estava destinada a la segona fase de construcció de l'edifici Impuls, al Parc Central. La subvenció era inicialment de 810.000 euros, però la despesa elegible en relació a aquesta subvenció puja a 772.400 euros.  Cal recordar que el jutjat de contenció administratiu núm. 14 de Barcelona ja havia rebutjat el recurs que el consistori va presentar contra la revocació de la Diputació de Barcelona de la seva part de la subvenció de la mateixa convocatòria FEDER, anunciada també fa dos anys, que ascendia a 405.000 euros i de la qual l'Ajuntament va justificar una despesa de 376.000 euros. Aquesta resolució judicial va ser recorreguda en apel·lació davant del Tribunal Superior de Justícia de Catalunya i el procediment està encara pendent de sentència. L'any 2016, en el moment que es van conèixer aquestes revocacions, el projecte de l'Edifici Impuls -aleshores conegut com a "Espai Motor" i que s'havia plantejat el 2002- contemplava la construcció d'un parc tecnològic de referència al país en diverses fases. La primera, que va costar 1,6 milions d'euros, va ser finançada pel govern espanyol, a través del FEOSL (Fons Estatal per l'Ocupació i la Sostenibilitat Local), i es va executar. Les altres fases s'havien de finançar amb les dues convocatòries de Fons FEDER que han estat objecte de revocació i que preveien una despesa de 1.620.000 euros la primera i 1.500.000 euros la segona, tot i que finalment s'han acabat justificant 1.544.800 euros i uns 450.000 euros, respectivament. Segons explica l'Ajuntament de Manresa en un comunicat, la decisió de la Generalitat i la Diputació de Barcelona de revocar les subvencions ve motivada perquè van considerar que s'havien rebaixat les expectatives inicials d'un projecte que s'havia demostrat inviable amb una conjuntura econòmica adversa i després que l'arribada de la crisi hagués obligat al consistori a adaptar els usos de l'edifici a la nova realitat econòmica per afavorir la instal·lació d'empreses amb una base tecnològica. Pel que fa a la segona convocatòria FEDER inicialment prevista per a la tercera fase de l'edifici, les dues subvencions atorgades també van ser revocades a finals de 2016 i principis de 2017, com ja es va informar en el seu moment. Es tracta de 375.000 atorgats per la Diputació i 750.000 de la Generalitat, dels quals se'n van gastar per tota l'actuació 449.120 euros. L'Ajuntament de Manresa també hi va presentar recursos que encara estan pendents de resolució judicial.

Summary: El TSJC desestima el recurs de l’Ajuntament de Manresa i revoca l’aportació de la Generalitat per a l’Edifici Impuls


El president del grup parlamentari de Catalunya Sí que es Pot (CSQP), Lluís Rabell, ha lamentat aquest divendres la decisió del govern espanyol de demanar al Tribunal Constitucional que enviï l'actuació de la presidenta del Parlament, Carme Forcadell, a la Fiscalia per haver incomplert les seves decisions. Segons Rabell, l'executiu en funcions de Mariano Rajoy torna a respondre "judicialitzant, amenaçant, i brandint tot tipus de demostracions de força" per intentar donar resposta a un problema que "només es resoldrà donant la paraula a la ciutadania de Catalunya". Lluís Rabell ha afegit que aquest tipus de moviments de l’estat "no condueixen enlloc". "La reacció d'avui del govern espanyol no per esperada és menys reprovable", ha dit Rabell. El president del grup parlamentari de CSQP ha volgut deixar clar que el seu partit no comparteix el full de ruta sobiranista de JxSí  però "el que tampoc porta enlloc és la reacció irada del PP que sembla tenir el guió molt ben après".

Summary: Lluís Rabell: "El PP torna a respondre judicialitzant i amenaçant"


El jutjat social número 12 de Barcelona ha donat 24 hores al Ministeri de Justícia i al Departament de Justícia perquè facin una avaluació de riscos laborals en relació a l'exposició al coronavirus del personal que treballa als jutjats en funció del compliment dels serveis essencials decretats pel Consell General del Poder Judicial i del Tribunal Superior de Justícia de Catalunya. L'ordre respon a la petició feta pel sindicat Judicialización del Secretariado Judicial, que també demanava equips de protecció individual per a tots els treballadors que haguessin d'anar als jutjats o que, en cas contrari, no haguessin d'anar a treballar. El jutge creu que no hi ha prou recursos públics per dotar d'equips a tot el personal, i per això demana una avaluació de riscos per determinar quins funcionaris són els més exposats al virus.

Summary: Un jutge de Barcelona demana al Ministeri i al Departament de Justícia que avaluï els riscos laborals dels jutjats


Centenars d'independentistes s'han intentat apropar al Museu Nacional d'Art de Catalunya (MNAC) aquest vespre per protestar per la presència del rei Felip VI al sopar inaugural del MWC, cosa que ha provocat moments de tensió amb els antiavalots dels Mossos d'Esquadra que han muntat un cordó  de seguretat amb tanques i furgonetes just abans de l'últim tram de les escales que pugen fins al museu. Els independentistes han proferit crits contra la policia i el monarca, i alguns d'ells han llençat ous, pintura i altres objectes a la línia policial, cosa que ha generat petites discussions entre agents i manifestants. Cap a les 8 del vespre, els manifestants han decidit baixar i tornar cap a la plaça Espanya, que ja s'havia reobert al trànsit, tot i que alguns d'ells han tornat a tallar l'avinguda Maria Cristina.

Summary: Tensió a les escales d'accés al MNAC entre independentistes i Mossos


La líder de C's al Parlament defensa els esforços de la formació taronja per intentar formar govern a l'Estat i avisa la resta de partits que hauran d'explicar-se si es convoquen noves eleccions  ACN Barcelona.-"Si Pedro Sánchez vol fer una volta i pactar amb els independentistes i Podem ho pot fer, però nosaltres evidentment no li donarem suport;[...] no hi participarem". Són paraules de la líder de C's al Parlament, Inés Arrimadas, després que Compromís hagi proposat un acord amb trenta mesures per un govern de canvi a la valenciana. Abans de saber-se la resposta del PSOE a la proposta de Joan Baldoví, Arrimadas ha recordat que la seva formació no està d'acord que es facin referèndums a l'Estat, que s'apugin els impostos a la classe mitjana o que es gestioni l'economia espanyola amb Grècia per "model". D'altra banda, Arrimadas ha explicat que a la reunió amb Felip VI, Albert Rivera defensarà que la formació taronja ha "intentat" que hi hagi govern i ha avisat la resta de formacions que s'hauran d'explicar si es convoquen noves eleccions. C's podrà explicar-se "amb tranquil·litat", ha resolt.  Abans que el PSOE reaccionés a la proposta de Compromís, Inés Arrimadas ha advertit a Sánchez que la formació taronja no donarà suport a un pacte dels socialistes amb Podem i independentistes per desencallar la investidura. "Si Pedro Sánchez vol fer una volta i pactar amb els independentistes i Podem ho pot fer, però nosaltres evidentment no li donarem suport;[...] no hi participarem", ha assegurat. Ho ha defensat així perquè  no aposten per referèndums, ni apujar impostos a les classes mitjans ni volen que l'economia espanyola prengui Grècia per "model de gestió".  Just abans de visitar la Fira Alimentària que se celebra a Barcelona aquesta setmana, Arrimadas ha explicat que el president del seu partit, Albert Rivera, traslladarà a la reunió d'aquest dimarts amb Felip VI que C's ha treballat perquè hi hagi govern a l'Estat "a l'alçada de les circumstàncies". "No hem deixat d'intentar-ho". Arrimadas, que veu "probables" unes noves eleccions, ha advertit la resta de formacions que hauran de donar explicacions a la ciutadania sobre què han fet per desencallar la situació aquests quatre mesos des del 20-D. Els d'Albert Rivera podran fer-ho "amb tranquil·litat i el cap ben alt", ha assegurat.  En aquest sentit, Arrimadas s'ha sumat a la proposta per reduir les despeses d'una campanya electoral. Creu que s'ha de fer "un esforç" per traslladar el missatge polític sense una inversió pública, per exemple amb debats electorals.  D'altra banda, Arrimadas ha lamentat que el PP pensi que "el problema d'Espanya és C's" i que centri en aquest sentit la seva estratègia per treure'n "rèdit polític o electoral", i  que ja estiguin en "mode noves eleccions".

Summary: Arrimadas recorda a Sánchez que C's no donarà suport a un pacte amb Podem i independentistes


El Tribunal Constitucional ha avalat aquest dimarts l'acomiadament en casos d'absències intermitents del treballador, fins i tot si estan justificades. En una sentència, el TC desestima un recurs d'inconstitucionalitat contra l'article 52 de l'Estatut dels Treballadors que havia promogut un jutjat de Barcelona arran del cas d'una treballadora acomiadada en base a aquesta normativa. La treballadora argumentava que l'Estatut dels Treballadors, que estableix un 20% d'absències per acceptar un acomiadament objectiu suposa una "amenaça o coacció cap al treballador malalt, al dissuadir-lo de continuar en situació d'incapacitat temporal per por a ser acomiadat".  Pel TC, però, la normativa té una "finalitat legítima" i "pondera" el dret a la feina amb la llibertat d'empresa i la defensa de la productivitat.  "Hem de descartar que el precepte legal qüestionat resulti contrari a l'article 35.1 de la constitució espanyola, perquè si bé és cert que el legislador ha adoptat una mesura que limita el dret a la feina, en el sentit del dret a l'estabilitat a la feina, ho ha fet amb una finalitat legítima –evitar l'increment dels costos per a les empreses que suposen les absències de la feina- que troba fonament constitucional en la llibertat d'empresa i la defensa de la productivitat", afirma la sentència.  Segons el Constitucional, "s'han ponderat els drets i interessos en conflicte", i hi ha "excepcions a la clàusula" que permet l'acomiadament per absentisme i, en qualsevol cas, es reben indemnitzacions i es pot impugnar l'extinció de contracte a la jurisdicció social.  En aquest sentit, el TC diu que són els jutjats socials els que han d'aclarir si un possible acomiadament "s'ajusta als supòsits establerts a l'article 52" de l'Estatut de Treballadors i no va "més enllà del necessari per arribar a la finalitat legítima de protegir els interessos de l'empresa davant de les faltes d'assistència del treballador a la feina, quan arribin a la duració establerta". + Segons el Constitucional, l'Estatut dels Treballadors, en el seu article 52, "protegeix la productivitat de l'empresa i l'eficiència a la feina". En aquest sentit, la sentència parla de la "finalitat lícita d'eximir l'empresari de l'obligació de mantenir una relació laboral que ha esdevingut onerosa en excés per a l'empresa per les absències repetides".  De fet, el TC argumenta que "les absències intermitents, encara que siguin per causes justificades, generen un increment de costos laborals que l'empresa no té perquè suportar". "L'absentisme comporta per a l'empresari un perjudici dels seus interessos legítims", afegeix.  La sentència rebutja que la normativa pogués causar un dany en la salut del treballador, i diu que "la causa d'acomiadament no és en aquest cas el pur fet d'estar malalt, sinó la reiteració intermitent del nombre de faltes d'assistència a la feina, justificades o no".  A més, afirma que la normativa ja exclou de l'article 52 els casos de "baixes mèdiques prolongades i els derivats de malalties greus" per evitar "situacions injustes o efectes perversos". Tampoc s'inclouen els casos d'absències derivades d'accidents laborals, riscos durant l'embaràs i la lactància, malalties causades per l'embaràs, part o lactància o les derivades de casos de violència de gènere.

Summary: El Constitucional avala l'acomiadament en casos d'absències intermitents, fins i tot si estan justificades


El jutjat d'instrucció número 1 de Barcelona ha deixat en llibertat amb càrrecs el secretari general de l'Esport, Gerard Figueras, l'exregidora del PDeCAT a Barcelona Maite Fandos i els altres dos detinguts per presumpte desviament de fons del Govern en l'àmbit esportiu: el subdirector general de Gestió i Recursos Humans del Consell Català de l'Esport, Lluís Pallisera, i l'apoderat del Canal Olímpic, Àlex Gallo, també vinculat al PDeCAT. Els arrestats s'han negat a declarar, però la fiscalia no ha demanat cap mesura  cautelar per a ells i el magistrat instructor, Joaquin Aguirre, n'ha decretat la llibertat. A l'exterior de la Ciutat de la Justícia les han esperat una vintena de simpatitzants del PDeCAT, també dirigents, com el seu president, David Bonvehí, la líder del partit a Barcelona, Mercè Homs, i la regidora a l'Ajuntament Francina Vila. També ha volgut donar suport als detinguts l'actor vilanoví, com Figueras, Toni Albà. En sortir, Figueras s'ha mostrat convençut que tots els tràmits administratius de les subvencions s'han fet correctament i també ha mostrat confiança en els treballadors de la Secretaria General de l'Esport. Igualment ha ofert la seva màxima col·laboració amb el jutge, i s'ha mostrat sorprès pel fet que si anteriorment el jutge havia requerit documentació sobre subvencions, aquest cop ho han fet amb un escorcoll i detencions. Segons ell, l'escorcoll és pel moment polític que viu Catalunya, la "potència" de l'esport català i la seva trajectòria personal, des de fa 15 anys, com a polític sobiranista. "Que cadascú tregui les seves conclusions", ha refermat. Per la seva banda, Bonvehí ha qualificat de "malson" l'operació 'Voloh', però ha reiterat la seva confiança en la innocència de Figueras i Fandos. Sobre les influències per contractar Fandos com a assessora a la Diputació de Barcelona, Bonvehí ha dit que és una persona de confiança del partit i de trajectòria "impecable", i sempre busquen els  "millors perfils". Fonts properes a les defenses han explicat a l'ACN que estan sorpreses per aquesta operació policial que procedeix de la del maig del 2018 centrada en la Diputació de Barcelona i anomenada 'Estela'. També s'han preguntat per què el jutge va canviar la Policia Nacional per la Guàrdia Civil com a policia judicial, i s'han mostrat convençudes que totes les subvencions s'han fet d'acord amb la llei, així com el nomenament de Fandos com a assessora de la Diputació, ja que es tracta de personal eventual i de confiança que està prestant el servei pel qual va ser contractada. Les mateixes fonts també han donat poca credibilitat a la informació de 'El Periódico' segons la qual el mateix jutge creu que personatges sobiranistes van intentar convèncer l'expresident Carles Puigdemont que hi havia contactes amb polítics russos perquè donessin suport a la independència de Catalunya. Fonts coneixedores de la investigació han explicat a l'ACN que hi ha missatges cap a Puigdemont en aquest sentit, però les defenses consideren que no hi ha cap base sòlida per considerar que la informació donada a l'expresident tingués  fonament. Fonts de la Diputació han explicat a l'ACN que la feina de Fandos no té res a veure amb la candidatura pels Jocs Olímpics d'Hivern del 2030, al contrari del que podia semblar en algunes converses telefòniques interceptades per la Guàrdia Civil.

Summary: Llibertat amb càrrecs per a Figueras, Fandos i els altres dos detinguts per presumpte desviament de fons del Govern


Joaquim Forn ha renunciat a l'acta de diputat, tal i com han explicat fonts de JxCat a l'ACN. El conseller destituït i empresonat a Estremera des del 2 de novembre així ho ha decidit com a estratègia de defensa per sortir de la presó. Així, Forn intenta afavorir una eventual sortida en llibertat condicional. Cal recordar que la Fiscalia del Tribunal Suprem ha presentat aquest mateix dimarts un escrit on s'oposa a les peticions d'excarceració per a Forn i per al número dos de JxCat, Jordi Sànchez, tancat a Soto del Real. El fiscal opina que encara persisteix el risc de reiteració delictiva. Després de la seva renúncia, el número 18 de la llista de JxCat per Barcelona, Antoni Morral, entrarà a formar part del grup parlamentari.

Summary: Forn renuncia a l'acta de diputat com a estratègia de defensa per sortir de la presó


La consellera de Presidència, Elsa Artadi, ha defensat aquest diumenge la investidura de Carles Puigdemont com un pas per ''començar a tancar i reverir'' la situació de ''repressió'' que va començar amb la destitució del Govern ''legítim'' i el 155. Per Artadi, el suport de PDeCAT a aquesta investidura ''té tot el sentit'' perquè és un compromís del grup parlamentari de Junts per Catalunya. Artadi considera que aquesta investidura és el que ''demana'' la ciutadania i per tant, reitera que JxCat hi té un ''compromís absolut i ferm''. A només 10 dies del judici per l'1-O, Artadi diu que afronten la vista amb ''fortalesa'' i per poder fer ''d'altaveu de la injustícia i persecució de drets civils i polítics'' de l'estat espanyol. La consellera de Presidència ha recordat que s'està tramitant la modificació del reglament ''perquè no hi pugui haver cap excusa'' ja que considera ''fonamental'' que es pugui fer efectiva aquesta investidura. Artadi ha situat el judici com l'element ''més fort i representatiu de la repressió que exerceix l'estat espanyol a la dissidència política catalana''. Per Artadi, l'estat espanyol ha decidit que el ''procés d'alliberament nacional'' s'ha de transitar a través de ''la repressió''. Ha recordat, però, que els presos estan ''forts, coratjosos i molt convençuts'' de que han fet el què havien de fer, i per això, el Govern encara el judici ''amb fortalesa'' dels polítics empresonats. Pel que fa a les eleccions municipals, Artadi ha reconegut que s'està treballant ''en diferents fronts'' i ha recordat que en l'espai polític que representa hi ha la ''voluntat'' que hi hagi unitat en llistes independentistes. Artadi ha insistit que no hi ha res ''tancat'' i ''ja veurem com acaba''.  Artadi ha fet aquetes declaracions abans de participar en l'acte de celebració del centenari del Casal Catòlic de Sant Andreu del Palomar, que també ha comptat amb al presència de la segona tinenta d'alcaldia de l'Ajuntament de Barcelona i regidora de Sant Andreu, Laia Ortiz, i la presidenta del districte, Montserrat Benedí.

Summary: Artadi defensa la investidura de Puigdemont com un pas per començar a ''tancar i revertir la repressió''


Mor la dona de 37 anys que va rebre dissabte al matí un tret al pit a Torredembarra (Tarragonès). La víctima va resultar ferida crítica per un tret, amb entrada i sortida al tòrax, mentre la seva parella, un home de 42 anys, manipulava al seu domicili una arma per la qual no tenia la documentació adient. Els Mossos d'Esquadra van obrir una investigació per aclarir com havien anat els fets. Segons l'home, la pistola es va disparar de manera accidental. L'autor dels fets va portar la dona al CAP de Torredembarra, des d'on la van traslladar a l'hospital Joan XXIII. Els agents van acabar detenint l'home dissabte a la tarda per un delicte de tinença d'armes i de lesions per imprudència. Amb la mort de la dona, la imputació es podria ampliar. L'home continua en dependències policials, pendent del jutge.

Summary: Mor la dona ferida d'un tret a Torredembarra


El president encarregarà a Junqueras l'arquitectura de la consulta i deixarà la seva organització en mans de Romeva ACN Barcelona.- El president de la Generalitat, Carles Puigdemont, ha situat aquest dimecres el referèndum independentista "a tot estirar" en la segona quinzena de setembre del 2017 en cas que no hi hagi acord amb l'Estat. En el seu discurs amb motiu de la qüestió de confiança, Puigdemont ha assegurat que el Govern perseguirà el pacte amb l'executiu espanyol "fins al darrer dia", però estarà "preparat i a punt per pujar el darrer graó abans de proclamar de manera efectiva la independència" si no arriba una resposta positiva de l'Estat. "O referèndum o referèndum", ha garantit. Ha anunciat que encarregarà al vicepresident del Govern, Oriol Junqueras, que endegui l'arquitectura de la consulta i deixarà en mans de Romeva la seva organització.  Puigdemont s'ha adreçat al sistema polític espanyol un cop més per reclamar que reconeguin el que està passant a Catalunya i afrontin la demanda d'una majoria de la societat catalana. Ha  assegurat que des del Govern hi ha "tota la disposició a col·laborar lleialment amb un govern espanyol que vulgui col·laborar lleialment" per fer possible un referèndum acordat, la "fórmula ideal i que té un consens enorme" a Catalunya, "el mecanisme més clar i acceptable internacionalment per acceptar la voluntat d'un poble".  Ara bé, ha avisat que aquesta oferta que fa a l'Estat "no caduca", però tampoc "paralitza". En aquest sentit, ha garantit que a finals de juliol de l'any que ve, el Parlament aprovarà les normatives necessàries perquè Catalunya pugui funcionar com un estat independent (les lleis de desconnexió) i, si no hi ha acord amb l'Estat, es formalitzarà la convocatòria perquè els ciutadans decideixin si volen un estat independent o no.  Ha anunciat que encarregarà al vicepresident Junqueras, president de la Comissió Interdepartamental d'Impuls de l'Autogovern, que s'ocupi del disseny d'un referèndum per culminar el full de ruta, que estarà organitzat pel departament liderat per Raül Romeva, que s'ocupa de la participació. Serà un encàrrec, ha dit, "que apel·larà tot el Govern i del qual tot el Govern assumeix la responsabilitat que li pertoca".  "O referèndum o referèndum", ha advertit Puigdemont, situant la fita "a tot estirar" en la segona quinzena de setembre del 2017.  "Jo no fallaré" Puigdemont ha assegurat que ell no fallarà si obté la confiança majoritària de la cambra, però ha advertit que aquesta majoria s'ha de mantenir "sense fissures" i cal també que la gent continuï mobilitzant-se quan calgui. El president ha apuntat que ell té la voluntat de dialogar amb tothom i d'acordar amb tothom, també amb els contraris a la independència, igual que els independentistes van col·laborar amb els autonomistes quan aquesta era la voluntat majoritària dels catalans.   En aquest camí fins al referèndum, ha destacat la importància de les tres lleis de desconnexió, que estaran aprovades a finals del mes de juliol, moment en el qual Catalunya "estarà preparada per poder-se desconnectar de l'estat espanyol amb plenes garanties". Ha garantit que es farà "de manera ordenada, sense salts al buit, amb garanties pel que fa a la seguretat jurídica, però també respecte a la viabilitat econòmica del nou estat". "Estarem preparats", ha afirmat. Ha explicat que ja s'està treballant fins a l'últim detall no només de les tres lleis, sinó també en mesures "més concretes i operatives", en les actuacions que caldrà realitzar en "àmbits especialment sensibles el dia de la desconnexió i els dies i les setmanes següents". Seran diversos centenars de mesures concretes, ha dit, que afectaran tots els àmbits.

Summary: Puigdemont situa el referèndum en la segona quinzena de setembre del 2017 si no hi ha acord amb l'Estat


El diputat d'ERC al Congrés Joan Tardà ha demanat mediació internacional per superar la "fase de confrontació" amb l'Estat. En una piulada a les xarxes socials, el republicà ha afirmat que a partir d'ara s'ha de treballar "com abans millor" per superar aquesta fase i fer-ne possible una altra de "diàleg/negociació/intermediació internacional" per tal d'assolir una "resolució democràtica" a la demanda de la ciutadania catalana. El diputat ha fet la piulada poques hores abans que comenci el ple d'investidura del candidat Quim Torra.

Summary: Tardà aposta per la intermediació internacional per superar la fase de "confrontació" amb l'Estat


Els Bombers han donat per estabilitzat l'incendi forestal de Capellades. 35 dotacions han treballat durant la nit per fixar el perímetre. Faltava per acabar de tancar amb línia d'aigua un 10% al cap flanc dret del foc. Vuit mitjans aeris s'han incorporat a primera hora d'aquest matí per reprendre les tasques d'extinció, sumant-se a la trentena de dotacions que han actuat de nit. El foc es manté contingut i durant el dia de dijous no es van registrar represes importants, un dels temors que tenien els Bombers en una zona on és fàcil que els efectius quedin atrapats. Segons ha explicat el cap d'Intervenció dels Bombers, Ricard Expósito, confien a donar l'incendi per controlat al migdia. A hores d'ara, ha dit, estaria controlat prop del 40% i el 60% estabilitzat. A més, properament, fins i tot es podria donar alguna part com a extingida. Les darreres informacions apunten al fet que han calcinat unes 55 hectàrees. Malgrat que el migdia, ha recordat Expósito, és l'hora critica i es manté la por a les revifalles, confien en el fet que la davallada dels termòmetres i les possibles precipitacions ajudin. Si tot va bé, ha avançat, fins i tot es podrien retirar algunes dotacions terrestres que estan treballant a la zona on es va iniciar el foc. En aquests moments hi estan treballant una trentena de dotacions terrestres i sis mitjans aeris.

Summary: Els Bombers donen per estabilitzat l'incendi forestal de Capellades


El líder de Podem manté que es líders independentistes són “presos polítics” i estan a presó per “un exercici de desobediència massiva” ACN Madrid.-El líder de Podem, Pablo Iglesias, ha confirmat aquest divendres que la seva formació portarà el referèndum a Catalunya al programa electoral amb què concorrerà a les eleccions del 28-A. En una entrevista a la Cadena Ser, ha apuntat que “no serà" específicament un referèndum d’independència” sinó un on “totes les opcions siguin possibles” que, a més, no té perquè contenir només dues opcions. Iglesias també ha insistit que segons el seu criteri els líders independentistes que estan a la presó són “presos polítics” i pateixen les conseqüències per “un exercici de desobediència massiva”. Iglesias ha admès que la seva posició respecte al conflicte a Catalunya ha provocat que caiguessin sobre Podem “molts pals” des dels partits d’àmbit espanyol i també de l’independentisme, però ha assegurat que la seva formació ha dit “la veritat” sobre aquesta qüestió: “Això no se solucionarà ni amb pals, ni 155 ni amb presó, sinó amb diàleg, reconciliació i negociació política”. En aquest sentit ha recordat que Podem “sempre” ha defensat que “la solució més sensata al conflicte ha de ser un referèndum” malgrat que “qualsevol solució hauria de comportar el consens dels actors polítics”, cosa que ara, ha dit, no passa. “Jo fins fa unes hores pensava que el Partit Socialista no estava d’acord que hi hagués un referèndum i Iceta fa molt poc acaba de dir que si”, ha dit, i “en qualsevol cas jo vaig proposar una mesa amb patits espanyols i catalans per buscar una solució negociada”.  Mentrestant, segons Iglesias, Podem portarà al programa electoral “un referèndum” a Catalunya però no només “sobre la independència” sinó “un referèndum on totes les opcions siguin possibles”.  “Nosaltres defensarem que Catalunya segueixi a Espanya potser amb un encaix constitucional diferent”, ha dit, perquè “no es pot ocultar que hi ha molts sectors de la societat catalana que voldrien marxar”.  En aquest sentit ha recordat que abans de la sentència de l’Estatut “els independentistes no arribaven al 20%” i ara superen el 45% “per l’estupidesa d’una dreta que ho ha gestionat a pals”, però si no hi ha una reconciliació “hi haurà és catalans que voldran marxar”.

Summary: Iglesias confirma que portarà al programa electoral un referèndum a Catalunya “on totes les opcions siguin possibles”


ERC ha demanat la compareixença al Congrés dels ministres de Seguretat Social, Treball, Indústria i Interior. Els republicans reclamen que s'ampliï el control parlamentari al govern espanyol durant l'estat d'alarma i, a banda de les compareixences setmanals del ministre de Sanitat, Salvador Illa, també compareguin José Luis Escrivá, Yolanda Díaz, Reyes Maroto i Fernando Grande-Marlaska. Concretament, ERC demana que els ministres expliquin les mesures que estan adoptant per afrontar la crisi de la covid-19. En el cas d'Interior, reclama explicacions sobre el paper de l'Exèrcit i "sobre l'aplicació de les mesures proposades per l'ONU i altres organismes de Drets Humans amb relació amb la situació dels presos a les presons i dels retinguts als CIE". Demana que compareguin a la Comissió de Sanitat i, en el cas de Grande-Marlaska que també ho faci a la Comissió d'Interior per explicar "abusos policials que, amb l'excusa de l'estat d'alarma, s'estan produint contra la ciutadania". També demana que Díaz comparegui a la Comissió de Treball "per donar explicacions sobre la deslleial retallada en els fons autonòmics per a Polítiques Actives d'Ocupació".

Summary: ERC demana que els ministres de Seguretat Social, Treball, Indústria i Interior compareguin al Congrés


Només les extraccions de sang i les analítiques previstes per aquest divendres s'han hagut de suspendre i reprogramar ACN Sant Pere de Ribes.-El CAP del nucli de Ribes, al municipi de Sant Pere de Ribes (Garraf), ha reobert aquest divendres a les vuit del matí després que un vessament d'aigües fecals provocat per les fortes pluges va obligar aquest dijous al matí a tancar el centre, segons ha informat l'Ajuntament del municipi. Les instal·lacions de la planta baixa van quedar impracticables i els pacients amb visites més urgents va ser derivats al CAP de les Roquetes. El consistori ha indicat que només les extraccions de sang i les analítiques previstes per avui s'han hagut de suspendre i reprogramar. El CAP va haver de tancar aquest dijous a causa d'un sobreeiximent d'aigües fecals provocat per la pluja. L'aiguat intens que va caure a primera hora del matí d'ahir va generar un embús i trencament d'una canonada, que va derivar en una petita inundació en alguns despatxos. Les instal·lacions de la planta baixa van quedar impracticables i els pacients amb visites més urgents va ser derivats al CAP de les Roquetes –un nucli del mateix municipi, situat a pocs quilòmetres de distància-. Els operaris van treballar en les tasques de neteja fins a la nit perquè de matinada les instal·lacions quedessin en les millors condicions possibles per reprendre l'activitat, de manera que des de primera hora del matí el servei s'ha reprès amb normalitat. No obstant, les extraccions de sang i les analítiques previstes per avui han estat suspeses i s'han hagut de reprogramar. Es dóna la circumstància que actualment està en construcció el nou CAP de Ribes, que ha de substituir les instal·lacions que aquest dijous han quedat malmeses per la pluja. La previsió és que el nou edifici pugui entrar en funcionament l’estiu de 2017 per atendre un total de 20.000 usuaris, tant de Sant Pere de Ribes com també del municipi veí d'Olivella. L'Ajuntament ribetà fa quatre anys que espera la construcció d'aquest equipament, després que el 2010 la Generalitat n'aprovés l'obra anunciant que estaria enllestida el 2012. L'alcaldessa de Sant Pere de Ribes, Abigail Garrido, ha assenyalat en declaracions a l'ACN que el nou cap és "necessari per moltes raons", i ha destacat especialment la urgència de resoldre "la manca d'espai". "Ens fa falta poder donar tot el servei amb l'amplitud que necessita la població de Ribes i Olivella", ha afirmat.

Summary: Reobren el CAP de Ribes després d'un vessament d'aigües fecals provocat per la pluja


El portaveu de Catalunya en Comú, Joan Mena, ha demanat la dimissió del portaveu del PP al Senat, José Ignacio Cosidó, pel contingut del missatge compartit amb membres del seu grup sobre el repartiment del CGPJ i el fet que el PP "controlarà" per "darrere" la Sala que jutja l'1-O. "No pot ser que qui mantingui contacte amb les clavegueres de l'Estat mantingui un càrrec públic en un estat democràtic com hauria de ser el nostre", ha reflexionat en veu alta. El portaveu dels comuns ha considerat que caldria reformular la manera d'escollir el Consell General del Poder Judicial (CGPJ). "No pot ser que es polititzi la justícia perquè això provoca alteracions en l'ordre democràtic com estem veient en els últims episodis judicials com en el cas de La Manada, l'impost de les hipoteques o les clàusules sòl", ha reblat.

Summary: Mena demana la dimissió Cosidó per tenir "massa contactes amb les clavegueres de l'Estat"


El líder d'UDC, Josep Antoni Duran i Lleida, i la seva mà dreta a Madrid, Josep Sánchez Llibre, aspiren a repetir com a candidats d'Unió a les llistes de les eleccions generals del pròxim 20 de desembre, segons fonts pròximes al portaveu d'UDC a Madrid. L'equip confia que el Consell Nacional del partit li revalidarà la seva confiança aquest dissabte, 17 d'octubre, malgrat els resultats de les eleccions a la presidència de la Generalitat, que el van deixar fora del Parlament.  Els resultats d'Unió a les eleccions catalanes (102.870 vots i el 2,51% de l'escrutini) no han desencoratjat la direcció del partit, que aspira ara a encapçalar la llista als comicis espanyols del 20 de desembre i a obtenir representació parlamentària, encara que això impliqui ocupar un escó a la part alta de l'hemicicle i quedar englobats al Grup Mixt. Fonts d'aquesta formació apunten que els seus sondeigs auguraven representació al Parlament en el supòsit que la participació s'hagués mantingut al llindar del 70%, i consideren plausible encara aconseguir ocupar com a mínim un escó a la cambra baixa espanyola per Barcelona. El 2011, ERC va aconseguir dos escons a la demarcació de Barcelona amb 169.000 vots i el 6,48% del cens.  Abans, però, Duran haurà d'obtenir l'aval del Consell Nacional del partit. Ell mateix va posar el seu càrrec a disposició d'aquest òrgan després de no obtenir cap escó al Parlament i no assolir el 3% necessari per ostentar representació. La nit electoral, Duran va apuntar que tenia l'obligació "moral i política" de fer aquest pas però va assegurar que el partit "continuarà" essent "una opció nítida i clara" a les generals.  Per a la campanya de les eleccions espanyoles, UDC disposarà dels espais de propaganda gratuïts que li pertoquen segons el seu pes proporcional al grup de CiU a Madrid, en un càlcul similar al que es va utilitzar per establir el percentatge a les eleccions al Parlament de  Catalunya.

Summary: Duran i Lleida vol repetir com a candidat per UDC a les eleccions al Congrés


Els gegants de El Vendrell ja són a casa. En Salvador i la Teresa han estat aclamats en una gran festa de benvinguda aquest diumenge a la plaça Vella del municipi. Amb tocs de campanes, tronada i música, els vendrellencs han rebut amb joia i alegria les figures després que fossin robades diumenge passat en una nau del polígon industrial de la Cometa. Els gegants robats han protagonitzat una ballada d'honor i han estat acompanyats de les entitats de cultura popular de la ciutat. El president de l'Associació dels Gegants i Nans del Vendrell, Joan Ferré, ha afirmat que se senten "alliberats i molt contents" després de molts dies de tensió. A banda, l'Ajuntament ha assenyalat que es replantejaran si les figures es guarden a la nau del polígon o si en milloren les mesures de seguretat.

Summary: El Vendrell festeja la tornada dels gegants robats


El Tribunal de Comptes resoldrà demà si accepta la pròrroga demanada per l'expresident Artur Mas per abonar la totalitat dels 5,2 MEUR de fiança que li reclamen per l'organització del 9-N. Dilluns passat, l'expresident Artur Mas, l'exvicepresidenta Joana Ortega, i els exconsellers Francesc Homs i Irene Rigau ja van dipositar 2,2 MEUR de la fiança i van demanar una pròrroga de 15 dies al tribunal per acabar de presentar la resta de l'import. Mas, Ortega, Homs i Rigau van dipositar la quantitat com a "garantia" per afrontar la seva eventual responsabilitat comptable en el procediment obert. Fonts del Tribunal de Comptes avancen que la decisió es prendrà dijous, quan es comunicarà si s'accepta la petició dels seus advocats i, en aquest cas, quants dies es permeten.

Summary: El Tribunal de Comptes resoldrà dijous si accepta la pròrroga demanada per Mas per abonar la totalitat de la fiança


El primer trimestre d'aquest 2020 es van presentar 4.783 denúncies de violència de gènere contra 4.694 dones víctimes. Això suposa una taxa de 12 víctimes per cada 10.000 dones, per sota de la mitjana estatal de 14,4 i de les 13 que hi havia el 2019. A més, és un descens del 10% en les denúncies i d'un 7,5% de víctimes respecte el mateix període de l'any passat, tot i que cal tenir en compte que l'última quinzena de març hi havia confinament total per l'estat d'alarma, cosa que suposa gairebé el 20% dels dies totals de gener a març. Segons dades del Consell General del Poder Judicial, unes 600 víctimes, el 10,9%, es va acollir a la dispensa de l'obligació de declarar contra el seu agressor, percentatge similar a la mitjana estatal de 10,7% i que suposa un descens del 15% respecte el 2019. A Catalunya es van demanar 1.178 ordres de protecció, un 14% menys que el 2019, de les quals només la meitat es van acordar, molt per sota de la mitjana espanyola, del 71%, i al mateix nivell que Euskadi i Madrid, les últimes autonomies en percentatge d'ordres dictades. Així doncs, el percentatge de dones víctimes de violència amb protecció respecte el seu agressor va ser del 25%, davant del 26,2% de mitjana espanyola. Durant els tres primers mesos de l'any hi va haver 288 sentències condemnatòries, un 17,5% menys, i 72 sentències absolutòries, un 9% menys. Les sentències condemnatòries van suposar el 80% del total de sentències En canvi, van augmentar un 55% els sobreseïments lliures, fins als 109, però els provisionals van baixar un 5,2%, fins als 1.735, cosa que suposa el 94% de tots els arxivaments. En total es van jutjar 363 persones.

Summary: Catalunya va registrar un 10% menys de denúncies de violència de gènere el primer trimestre


L’expresidenta del PP de Catalunya Alícia Sánchez-Camacho anirà a les llistes de la seva formació a les eleccions a la Comunitat de Madrid del 26 de maig, segons ha avançat l’ABC i ha confirmat l’ACN. Sánchez-Camacho s’integrarà a la candidatura de la candidata del PP per la Comunitat, Isabel Díaz Ayuso, i ho farà entre els primers 20 llocs de la llista. Actualment el PP disposa de 48 escons a l’Assemblea de Madrid. A més de presidenta del PPC i diputada del Parlament de Catalunya, Sánchez-Camacho ha estat senadora per designació autonòmica i diputada per Barcelona al Congrés.

Summary: Sánchez-Camacho s’integra a la llista del PP per la Comunitat de Madrid


L'oposició acusa el govern de Rajoy de declarar-se "en rebel·lia" i el PP defensa que el govern en funcions no se sotmeti al control de la cambra ACN Madrid.-El ministre de Defensa, Pedro Morenés, no ha comparegut aquest dimecres a la Comissió de Defensa del Congrés dels Diputats seguint les directrius de l'executiu de Rajoy, que creu que un govern "en funcions" no s'ha de sotmetre al control polític de la cambra baixa. La incompareixença del ministre dóna el tret de sortida d'un conflicte institucional entre l'executiu de Rajoy i la cambra baixa que podria acabar al Tribunal Constitucional. Els grups de l'oposició han acusat el govern en funcions de declarar-se "en rebel·lia" per no sotmetre's al control del Congrés i per tant de no respectar les competències constitucionals de la cambra baixa. Per contra, el PP ha justificat l'absència de Morenés –i la decisió del govern de no sotmetre's al control de la cambra- perquè "un govern en funcions i sense activitat política no pot ser controlat políticament".  La Comissió de Defensa del Congrés havia citat Morenés a les 10 del matí d'aquest dijous perquè donés explicacions sobre l'operació de l'OTAN al Mar Egeu de lluita contra les màfies que trafiquen amb refugiats i sobre l'última reunió dels ministres de Defensa a Brussel·les dels dies 10 i 11 de febrer.  La reunió, però, ha començat i acabat sense el ministre, que segueix les pautes de la carta que la vicepresidenta del govern espanyol, Soraya Sáenz de Santamaría, va enviar al president del Congrés, Patxi López, per justificar les incompareixences davant qualsevol acció de control.  La missiva –que responia la que López li havia enviat prèviament- recorda que el govern espanyol està en funcions i per tant té "limitades les seves facultats al despatx ordinari dels afers públics" amb caràcter "purament administratiu" que "no impliquen cap orientació política". Per tant, segons La Moncloa, en la mesura que el govern espanyol no pot fer actuacions polítiques ni disposa de la confiança de la cambra, tampoc s'ha de sotmetre a sessions de control ni comparèixer a les comissions.  Seria, diu, un "control incongruent", perquè "cap govern en funcions s'ha sotmès al control d'una cambra que no li hagués atorgat la seva confiança". La situació es podria agreujar en breu perquè el president del Congrés i els grups ja han manifestat la seva voluntat de convocar una sessió de control al govern espanyol al ple del pròxim 29 de març, és a dir, un ple amb preguntes dirigides a Mariano Rajoy i els seus ministres. Dures crítiques de l'oposició L'absència de Morenés ha derivat en dures crítiques de l'oposició, que han acusat el govern espanyol en funcions de declarar-se "en rebel·lia". El portaveu del Grup Socialista i diputat del PSC Germán Rodríguez ha advertit que el seu grup demanarà que la Mesa estudiï la possibilitat de plantejar un conflicte d'atribucions. El PP està en minoria a la Mesa i no comptarà en aquesta ocasió amb el suport de C's. El diputat Miguel Gutiérrez fins i tot ha parlat de la possibilitat de denunciar els fets "per la via penal" contra persones concretes com el mateix ministre Morenés perquè, al seu entendre, està incomplint les obligacions del seu càrrec.  Per contra el portaveu del PP a la Comissió, Ricardo Tarno, ha defensat que el govern espanyol no se sotmeti al control de la cambra. Ha assegurat que en la mesura que es tracta d'un executiu en funcions que no pot fer actuacions polítiques no té sentit que se l'interpel·li per qüestions polítiques.  La via del conflicte institucional prendrà forma un cop el president de la Comissió de Defensa, el socialista José María Bareda, comuniqui oficialment al president del Congrés la incompareixença del ministre "perquè adopti les mesures oportunes".

Summary: Morenés no compareix al Congrés i enceta un conflicte institucional que podria acabar al Tribunal Constitucional